بیاننامه‌نین آچیلیش سؤزلری بؤیوک بیر سیاسی گوج طرفیندن صهیونیزمه دستگین ایلک ایجتیماعی ایفاده‌سینی تمثیل ائتدی. " میلّی ائو "  ترمینی بین‌الخالق حوقوقا اویغون دئییلدی و بیر یهودی دؤولتی‌نین دوشونولوب-دوشونمه‌دیگی باره ده قصداً غئیری-موعین ایدی. فیلیسطین‌ین نظرده توتولان سرحدلری گؤستریلمه‌دی و بریتانیا حؤکومتی داها سونرا  "فیلیسطینده "  سؤزلری‌نین یهودی میلّی ائوی‌نین بوتون فیلیسطینی احاطه ائتمه‌سی اوچون نظرده توتولمادیغینی تصدیقله‌دی. بیاننامه‌نین ایکینجی یاریسی، فیلیسطین‌ین یئرلی اهالیسی‌نین مؤوقعیینه خلل گتیره‌جگینی و  "‌یهودی‌لری اؤز دوغما یوردلاریندا غریب کیمی دامغالاماقلا "  دونیادا آنتی‌یهود‌لیغی‌ تشویق ائده‌جگینی ایدیعا ائدن سیاسته قارشی چیخان‌لاری ممنون ائتمک اوچون علاوه  ائدیلدی. بیاننامه‌ده یئرلی اهالی‌نین بؤیوک اکثریتینی تشکیل ائدن فیلیسطین عرب‌لری اوچون وطنداش و دینی حوقوق‌لارین، همچنین فیلیسطیندن کناردا دیگر اؤلکه‌لرده‌کی  یهودی ایجماع‌لاری‌نین حوقوق‌لاری و سیاسی وضعیت‌لری‌نین قورونماسینا چاغیریش ائدیلدی. اینگیلیس حؤکومتی 1939-جو ایلده یئرلی اهالی‌نین فیکیرلری‌نین نظره آلینمالی اولدوغونو قبول ائتدی و 2017-جی ایلده بیاننامه‌ده فیلیسطین عرب‌لری‌نین سیاسی حوقوق‌لاری‌نین قورونماسینا چاغیریش اولدوغونو قبول ائتدی.